b"\n_START_ARTICLE_\nMarjan Turn\xc5\xa1ek\n_START_SECTION_\n\xc5\xa0kofovsko geslo\n_START_PARAGRAPH_\nBog je ljubezen (1Jn 4,8)\n_START_SECTION_\n\xc5\xbdivljenjepis\n_START_PARAGRAPH_\nTurn\xc5\xa1ek se je rodil v Celju, kjer je obiskoval osnovno \xc5\xa1olo in gimnazijo (leta 1974 je maturiral na Celjski gimnaziji). \xc5\xa0tudij je nadaljeval na Teolo\xc5\xa1ki fakulteti v Ljubljani, kjer je leta 1981 diplomiral z nalogo Zgradba in sporo\xc4\x8dilo duhovni\xc5\xa1kega poro\xc4\x8dila o stvarjanju\xc2\xa0: (Gen 1,1-2,4a) pod mentorstvom Jo\xc5\xbeeta Kra\xc5\xa1ovca. _NEWLINE_Duhovni\xc5\xa1ko posve\xc4\x8denje je prejel 28. junija 1981 in bil imenovan za kaplana na velenjski \xc5\xbeupniji svetega Martina. _NEWLINE_Med letoma 1985 in 1990 je \xc5\xa1tudiral na Pape\xc5\xa1ki univerzi Gregoriani, kjer je leta 1987 magistriral pri Karlu Neufeldu (Corpo mistico: il mistero dell'unita Chiesa e dell'Eucharistia) (COBISS) in leta 1990 \xc5\xa1e doktoriral pri Pierru Adnesu (Chiesa e sacramenti nella teologia del periodo preconciliare e nei decreti del vaticano II\xc2\xa0: indagine sul rapporto tra sacramentaria ed ecclesiologia) (COBISS). Isto\xc4\x8dasno pa je diplomiral iz bibliotekarstva na Vatikanski \xc5\xa1oli za bibliotekarstvo. V \xc4\x8dasu \xc5\xa1tudija v Rimu je prebival v kolegiju Tevtonik (Collegio Teutonico del Campo Santo) in v Sloveniku. _NEWLINE_Od leta 1990 naprej je kot znanstveni sodelavec na\xc2\xa0Kongregaciji za zadeve svetnikov\xc2\xa0sodeloval pri pripravi beatifikacije Antona Martina Slom\xc5\xa1ka (1999), zlasti na podro\xc4\x8dju dodatnega raziskovanja in strokovnega predstavljanja njegovega lika \xc5\xa1ir\xc5\xa1i javnosti. Od leta 1993 je bil \xc4\x8dlan zdru\xc5\xbeenja\xc2\xa0Evropska dru\xc5\xbeba za katoli\xc5\xa1ko teologijo\xc2\xa0(Europ\xc3\xa4ische Gesellschaft f\xc3\xbcr katholische Theologie), bil pa je tudi \xc4\x8dlan tajni\xc5\xa1tva sinode (plenarnega zbora) Cerkve na Slovenskem pri\xc2\xa0Slovenski \xc5\xa1kofovski konferenci\xc2\xa0(1997\xe2\x80\x932001). _NEWLINE_Po vrnitvi je leta 1991 postal profesor in predavatelj na Teolo\xc5\xa1ki fakulteti v Ljubljani s podro\xc4\x8dja dogmati\xc4\x8dne teologije. V svojem znanstvenemu raziskovanju se ukvarja tudi s eksorcizmom. Nato pa je bil \xc5\xa1e rektor mariborskega bogoslovnega semeni\xc5\xa1\xc4\x8da (1994-2006), pape\xc5\xa1ki prelat in kanonik stolnega kapitlja (1999), naddekan in leta 1999 je postal \xc5\xa1e pravnik mariborskega cerkvenega sodi\xc5\xa1\xc4\x8da. Med letoma 1993 in 2003 je bil tudi glavni urednik Slom\xc5\xa1kovega lista; slednji je bil izdan v sklopu postopka za kanonizacijo Antona Martina Slom\xc5\xa1ka, pri kateri je Turn\xc5\xa1ek tudi sodeloval kot znanstveni sodelavec Kongregacije za zadeve svetnikov._NEWLINE_7. aprila 2006 je postal prvi \xc5\xa1kof novoustanovljene murskosobo\xc5\xa1ke \xc5\xa1kofije. \xc5\xa0kofovsko posve\xc4\x8denje je potekalo 25. junija istega leta v cerkvi svetega Nikolaja. V sklopu Slovenske \xc5\xa1kofovske konference je postal med drugim odgovoren tudi za Slovensko Karitas. _NEWLINE_Od leta 1993 je tudi \xc4\x8dlan Evropske dru\xc5\xbebe za katoli\xc5\xa1ko teologijo._NEWLINE_Od leta 2015 je pri Slovenski \xc5\xa1kofovski konferenci predsednik Teolo\xc5\xa1ke komisije.\n_START_SECTION_\nNad\xc5\xa1kofovska slu\xc5\xbeba\n_START_PARAGRAPH_\nPape\xc5\xbe Benedikt XVI. ga je 28. novembra 2009 imenoval za nad\xc5\xa1kofa pomo\xc4\x8dnika (koadjutorja) mariborskemu nad\xc5\xa1kofu Francu Krambergerju. Odstop slednjega je pape\xc5\xbe sprejel 3. februarja 2011, s \xc4\x8dimer je Turn\xc5\xa1ek postal mariborski nad\xc5\xa1kof. Napovedal je tudi druga\xc4\x8dno gospodarsko ravnanje kot v \xc4\x8dasu svojega predhodnika, ko je mariborska nad\xc5\xa1kofija (in z njo povezane gospodarske dru\xc5\xbebe) za\xc5\xa1la v finan\xc4\x8dne te\xc5\xbeave: \xc2\xbbPrevzemam to odgovornost in \xc5\xbeelim s pomo\xc4\x8djo sodelavcev narediti vse, da se najde najugodnej\xc5\xa1a re\xc5\xa1itev. Prav zato se \xc5\xbee ves \xc4\x8das kriznega dogajanja z vsemi svojimi mo\xc4\x8dmi trudimo za kar najbolj\xc5\xa1i izhod\xc2\xab._NEWLINE_31. julija 2013 je pape\xc5\xbe Fran\xc4\x8di\xc5\xa1ek zaradi odgovornosti pri finan\xc4\x8dnih te\xc5\xbeavah Cerkve k odstopu pozval tako ljubljanskega nad\xc5\xa1kofa Antona Stresa kot mariborskega nad\xc5\xa1kofa Marjana Turn\xc5\xa1ka, katerega je za\xc4\x8dasno nadomestil celjski \xc5\xa1kof Stanislav Lipov\xc5\xa1ek kot apostolski administrator,  naslednjega leta pa je bil za mariborskega ordinarija in metropolita imenovan p. Alojzij Cvikl.\n_START_SECTION_\n\xc5\xa0kofovski grb\n_START_PARAGRAPH_\nSvoj \xc5\xa1kofovski grb je opisal slede\xc4\x8de: _NEWLINE_Grb je razdeljen na dve polji: zgornje rde\xc4\x8de in spodnje modro. To sta dve ikonski barvi: rde\xc4\x8da pomeni Bo\xc5\xbeje, modra \xc4\x8dlove\xc5\xa1ko. Cerkev in vsaka slu\xc5\xbeba v njej, tudi \xc5\xa1kofovska, ima Bo\xc5\xbejo in \xc4\x8dlove\xc5\xa1ko razse\xc5\xbenost. Na rde\xc4\x8dem polju je tako imenovani kalvarijski ali stopni\xc4\x8dasti kri\xc5\xbe, pod katerim sta navadno upodobljena Marija in evangelist Janez, v vzhodni razli\xc4\x8dici pa Marija in Janez Krstnik, ki ju simbolizirata dve zvezdi. Kri\xc5\xbe torej simbolizira dogodek Jezusove smrti na Kalvariji, ki je najizrazitej\xc5\xa1e zemeljsko izra\xc5\xbeanje Bo\xc5\xbeje ljubezni do \xc4\x8dloveka. Bog je gotovo svojo ljubezen do \xc4\x8dloveka najmo\xc4\x8dneje izrazil na \xc4\x8dlove\xc5\xa1ki na\xc4\x8din na veliki petek ob treh popoldne na Kalvariji. Ta ikonografija je v najtesnej\xc5\xa1i povezavi z mojim \xc5\xa1kofovskim geslom, ki se glasi: \xc2\xbbBog je ljubezen\xc2\xab, hkrati pa je tak\xc5\xa1na izvedba kri\xc5\xbea na slovenskih tleh tudi zna\xc4\x8dilna za pokrajini na obeh bregovih Mure._NEWLINE_Spodnje modro polje samo zase simbolizira Marijo, saj je modra barva v na\xc5\xa1i kulturi prav marijanska. Marijo kot Zvezdo danico in Morsko zvezdo poznamo iz kr\xc5\xa1\xc4\x8danskih molitev. Tako polje izra\xc5\xbea ozadje mojega imena, ki v osnovi gotovo nosi Marijin koren. \xc4\x8cisto na koncu lahko v treh zvezdah skupaj prepoznamo tudi celjske zvezde, ki so tudi v grbu celjske \xc5\xa1kofije, ki je sedaj moja rojstna \xc5\xa1kofija._NEWLINE_Glede izbire gesla pa morda tole: v zadnjih letih sem kot teolog ve\xc4\x8dkrat razglabljal in pisal o Bo\xc5\xbeji ljubezni. Nekaj mesecev pred mojim imenovanjem je pape\xc5\xbe Benedikt XVI. izdal svojo prvo okro\xc5\xbenico prav pod tem naslovom in s to tematiko. Ko sem se kak\xc5\xa1en dan po imenovanju zavedel, da sem bil imenovan za \xc5\xa1kofa 7. aprila, ki je po trenutnih izsledkih strokovnjakov najbolj verjetni datum Jezusove smrti (leta 30), mi ni ostala nobena druga izbira. V tem geslu sem se prepoznal kot riba v vodi."